金美琪下月中返英成婚 兩日後出戰皇家雅士谷
2024年05月29日 11:50
東網電視
更多新聞短片
金美琪相隔11年重返英國披甲，下月將會出戰皇家雅士谷。
近年於澳洲成名之英國籍騎師金美琪傳來喜訊，下月16日(星期日)將會與未婚夫Luke Hilton响家鄉牛津舉行婚禮，不過仲有另一單開心事，就係有機會重返英國客串，落實出戰今屆皇家雅士谷賽期。
今次亦係金美琪自2013年轉赴悉尼發展之後，相隔11年重返英國馬壇出擊，當事人感到相當興奮，因為除咗結婚係人生大事之外，相隔兩日就可以首度參加皇家雅士谷呢項馬壇盛事。
金美琪响2009年至2013年見習生年代曾經响英國上陣，但於歇冬期簽獲工作證轉往悉尼客串，隨即改變命運，如今已晉身當地一姐行列，並且有機會於世界各地策騎，去年曾來港出戰國際騎師錦標賽，今年亦在日本客串並且取得16W。
據金美琪透露，今次有機會重返英國客串，最要多謝莫雅，因為响日本客串期間，莫雅引薦經理人Tony Hind給其認識，而响今屆一連五日皇家雅士谷賽期，將會為其物色坐騎。